หุ้นCPFกำไรดีอินเดียตุรกีรุ่งขายโตเข้าเป้า
&nbsp;
19 ส.ค. 2554

โพสต์ทูเดย์ — หุ้น CPF วิ่งไม่รู้จักเหนื่อย ตุรกีอินเดียรุ่ง เหตุตะวันออกกลางขาดแคลนอาหารราคาเนื้อพุ่ง ดันขายปีนี้เข้าเป้า 1.8 แสนล้าน
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร (CPF) เปิดเผยว่า จากการที่กลุ่มประเทศตะวันออกกลาง เช่น อิรัก อิหร่าน และดูไบ กำลังประสบภาวะขาดแคลนอาหารและเนื้อสัตว์ ทำให้ราคาเนื้อสัตว์ค่อนข้างสูง ส่งผลดีต่อบริษัทในประเทศตุรกีซึ่งอยู่ใกล้เคียง และคาดว่าราคาเนื้อสัตว์จะดีถึงครึ่งปีหลัง
ขณะเดียวกัน บริษัทในตุรกียังส่งผลิตภัณฑ์เนื้อไก่เข้าไปขายที่รัสเซีย หลังจากรัสเซียชะลอการสั่งซื้อเนื้อไก่จากสหรัฐ และซีพีตุรกีก็เพิ่งเปิดโรงงานผลิตอาหารแปรรูปขนาดใหญ่ ซึ่งได้รับการตอบรับเป็นอย่างดี ทำให้ต้องขยายการผลิตเพิ่มขึ้นอีก
สำหรับกิจการในประเทศอินเดีย ก็มีอัตราการเติบโตอย่างก้าวกระโดดต่อเนื่องทุกปี และยังมีโอกาสขยายธุรกิจในส่วนสัตว์บกด้วย
“ผลงานที่ดีมากของบริษัทในต่างประเทศ และการขายอาหารพร้อมรับประทานไปทั่วโลก การ บริหารต้นทุนทุกด้านจะส่งผลดีต่อผลประกอบการ และคาดว่าสิ้นปีนี้ยอดขายจะได้ตามเป้า 1.8 แสนล้านบาท จากประมาณ 1.6 แสนล้านบาท ในปีที่ผ่านมา” นายอดิเรก กล่าว
ด้านราคาหุ้น CPF วันที่ 16 ก.ค.ที่ผ่านมา ขยับขึ้นแรง 2.10 บาท หรือ 9.81% ปิดที่ 23.50 บาท หลัง CLSA แนะนำให้ซื้อและให้ราคาเป้าหมายถึง 30 บาท